**Sebastian Lauritzen** (s. 13. syyskuuta 1983 Sundsvall, Ruotsi) on uransa loukkaantumiseen vuonna 2017 lopettanut ruotsalainen jääkiekkoilija, joka pelasi viimeksi kotimaansa toiseksi korkeimmalla sarjatasolla HockeyAllsvenskan-joukkue Timrå IK:ssa. Hän oli pelipaikaltaan vasen laitahyökkääjä.

Ura
---

### Seuraura

Lauritzen on Njurunda SK:n kasvatti. Hän pelasi myöhemmät juniorivuotensa kuitenkin Timrå IK:ssa. Lauritzen oli kaudella 2000–2001 seuran J18-joukkueen paras syöttäjä ja jakoi sisäisen pistepörssin voiton Patrik Norrbomin ja Alexander Håkanssonin kanssa tehoilla 5+13=18. Kaudella 2001–2002 hän voitti Timrån J20-junioreiden sisäisen pistepörssin ja ylsi myös jaettuun sisäisen maali- ja syöttöpörssin voittoon tehoilla 19+13=32. Lauritzen debytoi samalla kaudella myös seuran miesten joukkueessa pelattuuaan yhden Kvalserien-ottelun. Kaudella 2002–2003 hän pelasi kauden aikana kahdeksan Elitserien-ottelua ilman tehopisteitä. Lauritzen pelasi kauden aikana myös yhden ottelun lainalla sarjatasoa alempana Allsvenskanin IF Sundsvall Hockeyssa, jossa hän vietti kokonaan kaksi seuraavaa kautta. Kaudella 2004–2005 Lauritzen oli joukkueen toiseksi paras pistemies tehoilla 19+16=35. Kevään 2005 Kvalserien AS:ssä hän oli Sundsvallin paras pistemies ja syöttäjä tehoilla 3+6=9.

Kaudeksi 2005–2006 Lauritzen siirtyi jatkamaan Allsvenskan-uraansa Bofors IK:hon. Hän eteni joukkueen kanssa aina Kvalserieniin asti, mutta Bofors jäi lopulta kuitenkin ilman sarjanousua Elitserieniin. Kaudella 2006–2007 Lauritzen oli joukkueen paras syöttäjä ja kolmanneksi paras pistemies tehoilla 9+22=31. Kaudeksi 2007–2008 hän siirtyi kaksivuotisella sopimuksella Elitserien-joukkue Linköpings HC:hen. Lauritzen lainattiin elokuussa 2007 kuitenkin Allsvenskanin Växjö Lakersiin, jossa hän pelasi lähes koko kauden. Lauritzen pelasi kauden aikana kaksi Elitserien-ottelua.

Kaudella 2008–2009 Lauritzen ehti pelata Linköpingissä 12 Elitserien-ottelua tehden yhden syöttöpisteen, kunnes hän siirtyi lokakuussa 2008 kevääseen 2010 ulottuneella sopimuksella samassa liigassa pelaavaan Brynäs IF:ään. Lauritzen voitti joukkueen sisäisen tehotilaston lukemalla +10. Yhteensä hänen ensimmäinen kokonainen Elitserien-kautensa toi 48 runkosarja- ja neljässä playoff-ottelussa tehot 5+13=18. Kaudella 2009–2010 Lauritzen teki runkosarjassa 25 tehopistettä ja jakoi kevään 2010 pudotuspeleissä kolmella syöttöpisteellään Brynäsin sisäisen pistepörssin voiton kolmen muun pelaajan kanssa. Maaliskuussa 2010 hän teki kaksivuotisen jatkosopimuksen joukkueen kanssa.

Lauritzen teki kaudella 2010–2011 Elitserienin yhden kauden piste-ennätyksensä tehoilla 8+27=35, joilla hän oli Brynäsin paras syöttäjä ja toiseksi paras pistemies Andreas Dackellin jälkeen. Kausi 2011–2012 Lauritzenilla päättyi 40 ottelun jälkeen runkosarjaan loukkaantumisen vuoksi. Hän voitti kuitenkin kauden päätteeksi Ruotsin mestaruuden. Toukokuussa 2012 Lauritzen teki taas kaksivuotisen jatkosopimuksen Brynäsin kanssa. Kausi 2013–2014 hänellä jäi rikkonaiseksi loukkaantumisen vuoksi. Kaudeksi 2014–2015 Lauritzen siirtyi vuoden mittaisella sopimuksella SHL:n (ent. Elitserien) nousijajoukkue Djurgårdens IF:n riveihin. Hänen runkosarjansa jäi kuitenkin taas vain 27 ottelun mittaiseksi loukkantumisten vuoksi.

Syyskuussa 2015 Lauritzen siirtyi kauden 2015–2016 kattaneella sopimuksella SM-liigajoukkue Kalevan Pallon riveihin. Lokakuussa 2015 hän loukkasi polvensa kaaduttuaan Ilveksen Markus Jokisen taklauksesta ja joutui pariksi viikoksi sivuun. Jokinen sai tilanteesta kahden minuutin rangaistuksen kampituksesta. Lauritzen ei näin ollen päässyt pelaamaan KalPassa otteluakaan Mestarien liigassa. Hän teki 41 runkosarjaottelussa tehot 5+6=11. Lauritzenin otteita ulkomaalaisvahvistuksena myös kritisoitiin ajoittain, mutta hänen tehokkuutensa lisääntyi kevätkaudella ja Lauritzen oli ensimmäisellä pudotuspelikierroksella kahdella osumallaan KalPan paras maalintekijä. Hän teki 12. maaliskuuta 2016 Pelicansia vastaan pelatun ottelusarjan ensimmäisen ottelun voittomaalin ylivoimalla jatkoajalla ajassa 65.01. Jari Pulliainen valitsi Lauritzenin ottelun Alumnien tähtien ykköstähdeksi. Pelicans kuitenkin voitti koko ottelusarjan voitoin 2–1 ja eteni puolivälieriin.

Kaudeksi 2016–2017 Lauritzen palasi kaksivuotisella sopimuksella Timrå IK:hon pelaamaan Allsvenskania.

Lauritzen joutui lopettamaan uransa vuonna 2017 saatuaan aivotärähdyksen harjoituksissa oman joukkueen pelaajan taklauksesta.

### Maajoukkueura

Lauritzen pelasi Ruotsin A-maajoukkueessa kuusi ottelua.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2002–2003 | IF Sundsvall Hockey | Allsvenskan | 1 | 0 | 2 | 2 | 2 | – | – | – | – | – |
|  | Timrå IK | Elitserien | 8 | 0 | 0 | 0 | 0 | – | – | – | – | – |
| 2003–2004 | IF Sundsvall Hockey | Allsvenskan | 44 | 6 | 7 | 13 | 38 | – | – | – | – | – |
| 2004–2005 | IF Sundsvall Hockey | Allsvenskan | 45 | 19 | 16 | 35 | 42 | – | – | – | – | – |
| 2005–2006 | Bofors IK | Allsvenskan | 39 | 14 | 16 | 30 | 77 | – | – | – | – | – |
| 2006–2007 | Bofors IK | Allsvenskan | 32 | 9 | 22 | 31 | 36 | – | – | – | – | – |
| 2007–2008 | Växjö Lakers | Allsvenskan | 36 | 14 | 9 | 23 | 26 | – | – | – | – | – |
|  | Linköpings HC | Elitserien | 2 | 0 | 0 | 0 | 0 | – | – | – | – | – |
| 2008–2009 | Linköpings HC | Elitserien | 12 | 0 | 1 | 1 | 0 | – | – | – | – | – |
|  | Brynäs IF | Elitserien | 36 | 5 | 12 | 17 | 20 | 4 | 0 | 0 | 0 | 4 |
| 2009–2010 | Brynäs IF | Elitserien | 46 | 7 | 18 | 25 | 34 | 4 | 0 | 3 | 3 | 2 |
| 2010–2011 | Brynäs IF | Elitserien | 50 | 8 | 27 | 35 | 38 | 2 | 1 | 0 | 1 | 0 |
| 2011–2012 | Brynäs IF | Elitserien | 40 | 10 | 21 | 31 | 8 | – | – | – | – | – | Le Mat-pokalen |
| 2012–2013 | Brynäs IF | Elitserien | 43 | 2 | 13 | 15 | 26 | 2 | 1 | 1 | 2 | 2 |
| 2013–2014 | Brynäs IF | SHL | 27 | 8 | 6 | 14 | 8 | 1 | 0 | 0 | 0 | 0 |
| 2014–2015 | Djurgårdens IF | SHL | 27 | 6 | 7 | 13 | 8 | 2 | 0 | 0 | 0 | 0 |
| 2015–2016 | KalPa | SM-liiga | 41 | 5 | 6 | 11 | 10 | 3 | 2 | 0 | 2 | 2 |
| 2016–2017 | Timrå IK | Allsvenskan | 41 | 7 | 25 | 32 | 52 | – | – | – | – | – |
| 2017–2018 | Timrå IK | Allsvenskan | 0 | 0 | 0 | 0 | 0 | – | – | – | – | – |
| 9 kautta | yhteensä | Elitserien/SHL | 291 | 46 | 105 | 151 | 142 | 15 | 2 | 4 | 6 | 8 |
| 1 kausi | yhteensä | SM-liiga | 41 | 5 | 6 | 11 | 10 | 3 | 2 | 0 | 2 | 2 |

Lähteet
-------

* Sebastian Lauritzen The Internet Hockey Databasessa (englanniksi)
* Sebastian Lauritzen *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Sebastian Lauritzen *Elite Prospects*. Everysport Media Group AB.  (englanniksi)
2. ↑  Pettersson, Robert: Lauritzen klar för Djurgården – till slut *Hockeysverige.se*.  4.8.2014. NewsMe. Viitattu 20.9.2015. (ruotsiksi)
3. 1 2 3  Sebastian Lauritzen KalPan hyökkäykseen  4.9.2015. Jatkoaika r.y. Viitattu 20.9.2015.
4. ↑  Uusitalo, Timo: SM-liigassa ilkeännäköinen loukkaantuminen *yle.fi*.  9.10.2015. Yleisradio Oy. Viitattu 16.3.2016.
5. ↑  Tolonen, Timo: Työmiehen palkinto – KalPalle avausvoitto Lauritzenin maalilla *iltasanomat.fi*.  12.3.2016. Kuopio:  Sanoma Media Finland. Viitattu 16.3.2016.
6. ↑  Otteluseuranta  12.3.2016. Liiga. Viitattu 16.3.2016.
7. ↑  Sebastian Lauritzen palaa kotimaahansa  8.8.2016. Jatkoaika r.y. Viitattu 8.8.2016.
8. ↑  Aivotärähdys teki SM-liigassa pelanneen huippukiekkoilijan elämästä yhtä helvettiä: "En pystynyt huolehtimaan lapsistani" *iltalehti.fi*. Viitattu 19.7.2018.